# טיגריס

| טיגריס |
| --- |
|
טיגריס סומטרה |
| מצב שימור |
| מצב שימור: בסכנת הכחדה **סכנת הכחדה** (EN)
 |
| מיון מדעי |
| ממלכה: | בעלי חיים |
| מערכה: | מיתרניים |
| על־מחלקה: | בעלי ארבע רגליים |
| מחלקה: | יונקים |
| סדרה: | טורפים |
| תת־סדרה: | דמויי חתול |
| משפחה: | חתוליים |
| סוג: | פנתר |
| מין: | **טיגריס** |
| שם מדעי |
|  *Panthera tigris* ‏לינאוס, 1758 |
| תחום תפוצה |
|  |
|  |

**טיגריס** (שם מדעי: *Panthera tigris*; מלטינית: *tigris*), הוא מין יונק מסוג פנתר שבמשפחת החתוליים בסדרת הטורפים שחי באסיה. הטיגריס הוא המין הגדול ביותר במשפחה זו: אורכו מגיע ל־3.5 מטרים ומשקלו ל־225–300 ק"ג.

הטיגריס הוא חיה יחידאית ואת רוב חייו מבלה בגפו, למעט בזמן הרבייה. הוא טורף־על בתחום מחייתו ותוקף גם בני אדם. הטיגריס הוא שחיין ומטפס טוב, ותוקף את טרפו על ידי שימוש בטכניקת מארב הטיגריס. פרוותו כתומה ולה פסים אנכיים שחורים והיא מסייעת לו בהסוואה בסבך טבעי, למשל בג'ונגל. לטיגריס בוגר אין כמעט אויבים טבעיים חוץ מן האדם שצד אותו והורס את בית הגידול שלו.

הטיגריס חי בדרום־מזרח אסיה, מסיביר שבצפון ועד הודו בדרום, ונמצא בסכנת הכחדה.

## תיאור

הטיגריס הוא המין הגדול ביותר בסוג פנתר. אורכו של הזכר יכול להגיע ברוב המקרים לשלושה מטרים, ומשקלו ל־225 ק"ג; הפרטים הגדולים באוכלוסייה הסיבירית יכולים להגיע לאורך של 3.50 מטרים ולמשקל של מעל ל־300 קילוגרם. גובהו עד הכתפיים כ־115 ס"מ ואורך זנבו כ־98 ס"מ. מראהו של הטיגריס מאופיין בפרווה שגווניה יכולים להיות מהצבעים כתום, אדום או צהוב, ועליה פסים כהים אנכיים העוזרים להסוואה בעשב הגבוה. לכל פרט יש דגם פסים ייחודי. קל לזהות את הטיגריס בקרב החתולים הגדולים, הן כגדול והארוך שבהם, הן בשל דפוס הפסים הכהים האנכיים שעל פרוותו: פרוותם של שאר החתולים הגדולים היא או בעלת צבע אחיד, למשל הפומה, האריה והקרקל, ולאחרים דפוס של חברבורות (כתמים כהים מעוגלים), לדוגמה הנמר, היגואר והברדלס.

## אורח חיים

### טריפה ותזונה

טיגריס במים
טיגריס דרום־סיני שצד דאמאליסק בשמורה בדרום אפריקה
הטיגריס הוא טורף זריז ומיומן המיטיב לשחות ולטפס על עצים, כושר קפיצתו מצוין: הטיגריס מסוגל לזנק למרחק של 7 עד 10 מטרים ולגובה של יותר מ־3.5 מטרים. מהירותו של הטיגריס לא ידועה, אך משערים שטיגריסים מסוגלים להגיע למהירות של 49–65 קמ"ש (14–18 מטר לשנייה). הוא נוהג לארוב לטרפו בעיקר בשעות בין הערביים ליד מקווי מים ביער, שאליהם באות החיות לשתות. בהבחינו בבעל חיים כמו אייל או חזיר, הוא מזנק עליו ובכפותיו החזקות אוחז בראשו של הניצוד ומושכו לאחור על מנת לשבור את מפרקתו. אחרי כן הוא גורר את הטרף אל מסתור הסבך כדי לאכול מבשרו ללא הפרעה. הטיגריס ניזון מחזירים, מצבאים, מאיילים, מאנטילופות ומסוגל להתגבר אף על תאו אסייתי. בארוחה אחת יכול הטיגריס לבלוע עד 40 ק"ג בשר. הטיגריס הוא טורף־על וניצב בראש מארג המזון. למעט האדם, הטורפים היחידים שמאיימים עליו הם תניני ים גדולים.

### רבייה

לבגרות מינית הטיגריס מגיע בגיל ארבע שנים. ההיריון נמשך בין 100 ימים בקירוב לחמישה חודשים, והנקבה ממליטה 2–6 גורים לשנה. תוחלת החיים: עד גיל 18 שנים.

### טריטוריאליות

הזכרים טריטוריאליים, משוטטים לבדם ומסמנים את שטחם בעזרת שתן, בגללים ובחריצה על עצים. כשהטיגריס אינו משחר לטרף, הוא יושב בדרך כלל בצל או בבריכות מים כדי להתקרר.

## תת־מינים

בימינו נותרו שישה תת־מינים, מתוך תשעה שהיו בעבר:

* טיגריס סיבירי (*Panthera tigris altaica*) – תת־המין הגדול ביותר במשפחת החתוליים. נותרו ממנו כ־500 פרטים בטבע ועוד כ־160 בשבי.
* טיגריס בנגלי (*Panthera tigris tigris*) – תת־המין הנפוץ ביותר. אוכלוסייתו מוערכת בכ־3,200 פרטים.
* טיגריס הודו-סיני (*Panthera tigris corbetti*) – נותרו כ־1,500 פרטים. זה הוא תת־המין השלישי בגודלו.
* טיגריס מלאי (*Panthera tigris jacksoni*) – עד 2004 לא נחשב לתת־מין בפני עצמו. אוכלוסייתו נאמדת בכ־340 פרטים. מצוי באזור מלזיה.
* טיגריס דרום־סין (*Panthera tigris amoyensis*) – הדעות חלוקות אם נכחד מהטבע. בין 0–40 פרטים משוערים, רובם נמצאים בגני חיות למטרות שימור.
* טיגריס סומטרה (*Panthera tigris sumatrae*) – הקטן מכלל תת־המינים. נותרו 450 פרטים והם מרוכזים רק באי סומטרה.

בתחילת המאה ה־19 נאמדה אוכלוסיית הטיגריסים בכ־100,000 פרטים. על פי הרשימה האדומה של IUCN נותרו בין 2,154 ל־3,159 פרטים בטבע.

### תת־מינים שנכחדו

* טיגריס באלינזי (*Panthera tigris balica*) – נכחד ב־1937.
* טיגריס ג'אווה (*Panthera tigris sondaica*) – נכחד בסביבות 1980
* טיגריס כספי (*Panthera tigris virgata*) – נכחד בסוף המאה ה־20.
* טיגריס נגנדונג (*Panthera tigris soloensis*)
* טיגריס טרינילי (*Panthera tigris trinilensis*)

## תפוצה

טיגריס בסונדרבאנס. טיגריסי הסונדרבאנס מועדים לטריפת אנשים יותר מרוב הטיגריסים
תפוצת הטיגריס ב־1900 וב־1990
תחום התפוצה של הטיגריס השתרע בעבר מחבל הקווקז דרך איראן, פקיסטן, הודו, בורמה, תאילנד, מלזיה וסין עד איי סומטרה, ג'אווה ובאלי.

היום הטיגריס חי בעיקר ביערות טרופיים, ביצות וערבות עשב בדרום־מזרח אסיה. אך גם באזורים קרים במזרח רוסיה (הטיגריס הסיבירי) וצפון־מזרח סין (וייתכן שגם בקוריאה הצפונית), ובאזורים אלו פרוותם רכה ובהירה יותר מאשר באזורים הטרופיים החמים.

בכמה אזורים בהודו ובדרום מזרח אסיה טיגריסים תוקפים אנשים, לעיתים מקרבה לטריטוריה או להגנה, אך ישנם טיגריסים שצדים אנשים למאכל. טיגריסים אוכלי אדם נמצאים בעיקר בצפון הודו; חלקם חלשים מכדי לצוד טרף חזק יותר. בביצות הסונדרבאנס התרחשו תקיפות רבות; הסיבות לא ברורות לחלוטין אך הרבה תקיפות היו לשם ציד.

### סכנת ההכחדה

הטיגריס נמצא על סף הכחדה כתוצאה מציד (וכאמור לעיל, שלושה תת־מינים שחיו בעבר הוכחדו מן העולם במהלך המאה העשרים). ציד הטיגריס הפך למסורתי בהודו. לפי הנוהג המקובל הציידים רכבו על פילים, ובמעבה היער הניחו פיתיון על הקרקע כמו נבלת חיה ואחר כך היו ממתינים על ענף קרוב. בהתקרב הטיגריס אל המארב שטמנו לו, היו הציידים יורים בו ונוטלים אותו עימם למזכרת. נוסף על הציד לשם הפרווה היפה ולייצור תרופות אליל מאברי הטיגריס, סכנת ההכחדה הגדולה נובעת גם מצמצום של שטחי המחיה (בשל כריתת יערות וכדומה) הגורם לדלדול מספרם של הטיגריסים. כשני־שלישים מאוכלוסיית הטיגריסים היום הם טיגריסים בנגליים. לתת-מינים נוספים, שאוכלוסיותיהם מונות בין עשרות למאות אחדות כל אחת, סיכויים קלושים לשרוד.

תשנית (מוטציה) מיוחדת של טיגריס הנקראת טיגריס לבן נוצרה בגלל גן רצסיבי מיוחד. זו צורה של טיגריס רגיל שנוצרה מגידול סלקטיבי. לאור זאת ולמרות נדירותו, הוא אינו נתון בסכנת הכחדה. יש כ־600 פרטים בהודו, במקלט חיות באינדונזיה ובגני חיות בעולם.

### מגוון גנטי

מתברר שלטיגריסים המוחזקים בשבי בכל רחבי העולם – בגני חיות, בקרקסים ובבתים פרטיים – יש ערך לשימור המין הנמצא בסכנת הכחדה מהירה. כך עולה ממחקר שפורסם בכתב העת Current Biology. המחקר השתמש בשיטות חדשות להערכת המוצא הגנטי של טיגריסים, והחוקרים גילו כי טיגריסים רבים מייצגים תת־מינים שנכחדו ומכילים מגוון גנטי שלא נמצא בטבע.

מספרם של הטיגריסים בטבע פוחת במהירות. בשנות ה־90 של המאה ה־20 הוערך שמספר הפרטים הוא כ־10,000. בשנת 2014 הוערך שמספר הפרטים הוא בין 2,154 ל־3,159. לפיכך האוכלוסייה שבשבי יכולה לשמש מאגר גנטי. הטיגריס הוא בעל החיים הראשון שהמגוון הגנטי שלו בשבי גדול מזה שבטבע. הניתוח הראשון של המגוון הגנטי של הטיגריסים העלה שונות גבוהה יותר בין השבויים ובין אלו שבטבע. הדבר מעיד על מספרם הנמוך של הטיגריסים בטבע, אך מחקר זה גם מעלה את הסבירות שניתן יהיה לשמור על השלמות הגנטית של המין.[דרוש מקור]

סאן־ג'ין לואו (Luo) מן המעבדה לשונות גנטית במכון לחקר הסרטן במרילנד בחן את המבנה הגנטי של 105 טיגריסים שבויים ב־14 מדינות כדי לראות כמה מהם היו גזעיים, כלומר לא היו יצורי כלאיים בין כמה תת־מינים הנמצאים בטבע. הוא הגיע למסקנה כי עד כרבע מהטיגריסים השבויים יכולים להיות גזעיים.

לדבריו, ישנם כיום בין 15 ל־20 אלף טיגריסים בגני חיות, תוכניות רבייה, קרקסים ובתים פרטיים ברחבי העולם, פי 5–7 יותר מבטבע. רק אלף מהם נמצאים בתוכניות רבייה המבקשות לשמר את המגוון הגנטי של האוכלוסייה בטבע. השאר הם ממקורות לא ידועים או בני כלאיים שנולדו מזיווג ללא הבחנה של טיגריסים מתת-מינים שונים בתוכניות רבייה.

לואו ועמיתיו השתמשו בדגימות DNA מטיגריסים שנולדו להורים פראיים ויצרו סמנים גנטיים שישמשו לזיהוי טיגריסים אחרים מאותו תת־המין. הם בחנו 105 דגימות DNA שנאספו במשך למעלה מ־20 שנה מטיגריסים בבעלות פרטית או מגני חיות.

הם מצאו כי 47 מתוך 105 הטיגריסים שייכים לאחד מחמשת תת־המינים המוכרים. לואו העיר כי סביר להניח שנתון זה אינו מייצג את היחס של הטיגריסים טהורי הגזע בקרב אוכלוסיית הטיגריסים השבויים. "מתוך הטיגריסים שבחנו, 43 השתייכו לתוכניות רבייה שנועדו להציל תת־מינים ספציפיים," הסביר. למרות זאת החוקרים מעודדים ממספר הטיגריסים הגזעיים שמצאו בין 62 הטיגריסים שלא השתייכו לתוכניות השימור. 16 מתוכם סווגו כשייכים לתת-מינים גזעיים. "אם זה המצב לגבי למעלה מ־15 אלף הטיגריסים שבשבי, יכולה להיות לכך השלכה חשובה על השימור של תת־המינים," אמר לואו לעיתון המדע הפופולרי ניו סיינטיסט.

"ההצדקה להחזקת חיות פרא בשבי היא בעיקרון שלפיו הם מייצגים ייצוג גנטי של האוכלוסייה בטבע, והדבר משמש ביטוח נגד הכחדות המין בטבע. "הפחתת מספרם של הזיווגים הבין-גזעיים בקרב הטיגריסים בשבי חיונית כדי לשמר את הערך הזה," אמר לואו והוסיף כי הטכניקה שפיתח עבור הניסוי יכולה לשמש לזיהוי גזעי הטיגריסים ולהרחבת תוכניות הרבייה.

החוקרים גילו כי הטיגריסים שבשבי היו גם מגוונים גנטית יותר. טיגריסים חיים בטבע בכיסים קטנים שבהם הסכנה לרבייה שאינה גזעית – גבוהה. עמיתיהם השבויים רבים במספרם והם מתרבים עם בני מינם מכל רחבי העולם.

## גלריה

* טיגריס סומטרה
* טיגריס בנגלי
*
* טיגריס הודו-סיני
* טיגריס בנגלי זכר שטרף עגל תאו
*
* טיגריס דרום-סין שותה
* טיגריס מפהק
* טיגריס מלאי
* טיגריס סיבירי
* טיגריס בנגלי לבן בגן החיות הלימודי חיפה
* פסל דמוי טיגריס

## קישורים חיצוניים

* טיגריס, באתר ITIS (באנגלית)
* טיגריס, באתר המרכז הלאומי למידע ביוטכנולוגי (באנגלית)
* טיגריס, באתר Animal Diversity Web (באנגלית)
* טיגריס, באתר האנציקלופדיה של החיים (באנגלית)
* טיגריס, באתר GBIF (באנגלית)
* טיגריס, באתר Xeno-canto (באנגלית)
* טיגריס, באתר אנציקלופדיה בריטניקה (באנגלית)
* טיגריסים, דף שער בספרייה הלאומית
* טיגריס, באתר מטר.
* מגוון גנטי, באתר הידען.
* פרויקט שימור הטיגריסים, מט"ח
* Natasha Daly, See some of National Geographic's Most Striking Photos of Tigers Ever, National Geographic, ‏4 בינואר 2022

## הערות שוליים